                                                                      FIPP: 058/08

[image: image1.jpg]



fondacija

ISTINA PRAVDA POMIRENJE

Turalibegova 17, 75000 Tuzla, Bosna i Hercegovina

E-mail: fondacija.ipp@gmail.com; 

Telefon: ++ 387 35 258 225; GSM: ++ 387 61 179 463 

          Faks:++ 387 35 360 161

           www.fondacija-ipp.ba
1. Predsjednica Suda BiH
Gospođa Meddžida Kreso

2. VD glavni tužilac BiH
Gospodin Milorad Barašin


Poštovana gospođo Kreso!


Poštovani gospodine Barašin!

Obraćam Vam se u ime Fondacije Istina Pravda Pomirenje sa molbom da se, u skladu sa Vašim ovlaštenjima i zakonskim mogućnostima, aktivno uključite u rješavanje problema Muhameda(Ferid) Brkića kojeg je hrvatska policija uhapsila na osnovu Interpolove potjerenice. Vaš angažman očekujem  zbog dva razloga:

Prvo, u zvaničnom saopštenju kojeg je dao bosanskohercegovački biro INTERPIOLA precizno je rečeno da je rješenje ovog problema na pravosudnim institucijama BiH, Hrvatske i Srbije.

Drugo, dokumentacija koju posjeduje Fondacija Istina Pravda Pomirenje nedvosmisleno pokazuje da je do greške kod utvrđivanja identiteta došlo u Bosni i Hercegovini odnosno u Vašim institucijama.
Naime, odgovarajući na upit Okružnog suda u Beogradu – Veće za ratne zločine – u kome mole Tužilaštvo BiH (dopisi 05.09.2006.  i 14.12.2006) da im se u što kraćem roku dostave lični podaci za Bešlagić Selima, Delibegović Envera, Bajrić Mehmeda, Brkić Muhameda, Nikolić Budimira i Ilije Jurišića (predmet Ki.V 3/2004), rukovodilac Reginalnog tima III, gospodin Mirsad Strika, tužilac Tužilaštva BiH je, nakon provjere u bazi CIPS-a, u Beograd dostavio (12.02.2007.) podatke za gospodina „Brkić Muhameda, sina Ferida rođen 28.10.1967. godine u Tuzli, nastanjen u Planama 47“. 
Ako je gospodin Strika provjeravao podatke u bazi CIPS-a onda je morao dobiti podatak da u toj bazi postoje kartoni 17 osoba sa identičnim imenom i prezimenom. Zašto je on izabrao samo Brkić Muhameda, sina Ferida, a na Brkić Muhameda, sina Ćamila koji bi trebao biti predmetom obrade istražnih organa Srbije, to u ovom trenutku nama nije poznato.
Indikativno je da je Rado Pejić, inspektor MUP-a Republike Srpske, Milanu Petroviću, zamjeniku tužioca za ratne zločine Republike Srbije lično dostavio 16 izvoda sa ličnim podacima za lica pod imenom Muhamed Brkić. Fondacije posjeduje kopije tih izvoda i pismo koje uz izvode zamjenik tužioca za ratne zločine Republike Srbije prosljeđuje istražnom sudiji Okružnog suda u Beogradu – Veće za ratne zločine. Među tim izvodima ne postoji izvod koji se odnosi na uhapšenog gospodina Muhameda Brkića (sin Ferida, rodjen 1967), ali postoji izvod za Muhameda Brkića (sin Ćamila, rođen 1938). U svom pratećem pismu istražnom sudiji zamjenik tužioca sugeriše da se istraga fokusira na Muhameda Brkića, sin Ćamila rođenog 1938. uz napomenu da „ovo lice prema evidenciji najvjerovatnije više nije živo“.
Sada je neobjašnjivo kako to da je inspektor MUP-a Republike Srpske došao do podataka koji se odnose na Muhameda Brkića, sina Ćamila i još 15 drugih Muhameda Brkića, a eliminirao Muhameda Brkića, sina Ferida, pogrešnog čovjeka u cijeloj ovoj priči za kojeg se baš zakačio tužilac Strika. Neobjašnjivo je zašto je Beograd više povjerovao podacima tužioca Strike, nego onim koji su mu dostavljeni od strane zamjenika tužioca za ratne zločine Republike Srbije.

Iz svega ovoga, vidi se kako je došlo do greške u pravljenju potjernice.

Ipak, prilika da se ona otkloni propuštena je kada je po potjernici NCB Interpol Beograd  SIP-a privela Muhameda Brkića, sin Ferida, Sudu BiH. Sudija za prethodni postupak, gospodin Mirza Jusufović, je saslušavajući privedenog Muhameda Brkića utvrdio da je on državljanin BiH i da po tom  osnovu ne može biti isporučen Republici Srbiji. Iako je prilikom saslušanja privedni naglasio da postoji osob a sa istim imenom i prezimenom i koja je bila član Kriznog štaba SJB Tuzla, sudija je preko te činjenica, koja mu je kao građaninu Tuzle i tadašnjem sudiji, bila poznata jednostavno prešao.

Ostaje i dilema zašto Tužilaštvo BiH nakon što mu je proslijeđena (?!) raspoloživa dokumentacija ovog predmeta nije preduzeo nikakve radnje pa da, evantualno, pokrene krivični postupak protiv potraživanog pred domaćim sudom za djelio navedeno u potjernici. Da je to urađeno, otklonila bi se dilema o tome da li se potjernica odnosi zaista na Muhameda Brkića, sina Ferida. Na žalost to nije učinjeno.
Poštovana gospođo Kreso!

Poštovani gospodine Barašin!

Molim Vas za brzo reagovanje, jer se nedužan čovjek nalazi u pritvoru. Maksima da je bolje stotinu krivih na slobodi nego jedan nedužan u zatvoru u konkretnom slučaju doživjela je svoj debakl. Učinite sve što možete da se greška ispravi, nedužan čovjek izbavi iz pritvora a njegova porodica oslobodi traume kojoj je izložena.

